11-årige Line Vangsted fra Brønderslev har brugt tre uger på at yde frivilligt arbejde på et børnehjem i Ghana.

- Jeg vil bare så gerne hjælpe. Det er sådan en følelse jeg har inde i mig,  forklarer 11-årige Line Vangsted fra Brønderslev. Line Vangsted og hendes mor Lotte Vangsted er netop vendt hjem fra Ghana, hvor hun i tre uger har arbejdet frivilligt på et børnehjem. Her har de hjulpet udsatte børn, der er fjernet fra deres familier. Nu er Line Vangsted tilbage i Nordjylland og tirsdag formiddag fortalte hun om sine mange oplevelser i klassens time i 5.C på Hedegaardskolen i Brønderslev. Hun kunne blandt andet fortælle, at børn i Ghana bliver slået med et spanskrør i skolen og nogle gange slår forældrene også deres børn. - Så trøstede jeg dem og sagde, at det nok skulle blive godt igen, siger Line Vangsted. Børnehjemmet drives af Liane Løth. Hun er opvokset i Brønderslev og stiftede i 2008 foreningen From Heart to Hand.